АҞӘА, цәыббра 13 – Sputnik, Бадраҟ Аҩӡба. Росенергоатом аспорттә технологиақәа Рцентр аԥсуа зыҟаҵаҩцәеи аӡбаҩцәеи рзанааҭтә ҩаӡара ашьҭыхразы апрограмма аизырҳара онлаин формат ала имҩаԥыргалоит, ҳәа Sputnik иазеиҭеиҳәеит Аԥсны амҵәышәымпыл Афедерациа аиҳабы Ераст Агәмаа.
Агәмаа иазгәеиҭеит акурсқәа ртематикахь ишаҵанакуа амҵәышәымпыл аԥҟаррақәа, ихадоу ахәмарра хкқәа, атехника, атактика, аиҿкааратә зҵаарақәа, аӡбашьатә методика, ахәмарра аҿиара ахшыҩҵак хада. Апрактикатә бжьгарақәа, аԥсихологиатә зыҟаҵара, аӡбашьа атеориатә шьаҭақәа уҳәа ирацәаны.
Акурсқәа ирылго ирыҭахоит рҟазара ишацырҵаз азы асертификат абаҩрҵәыразы Смоленсктәи аҳәынҭқарратә академиаҟынтә. Аҽазыҟаҵарақәа мҩаԥысуеит цәыббра 15 инаркны ԥхынҷкәын 9 рҟынӡа.
"Росенергоатом Аԥсны амҵәышәымпыл Афедерациа иазыҟанаҵо ацхыррараз ҭабуп ҳәа расҳәоит", - иҳәеит Ераст Агәмаа.
Иара иҳәеит Афедерациа ахықәкы хадақәа ишреиуоу амилаҭтә еиндаҭлара ахацыркра.
"Ҳара имҩаԥаагоит атурнирқәа, урҭ рыбжьара иҟокп 1992-1993 шықәсазтәи Аџьынџьтәылатә еибашьараҿы игаз аиааираз, амҵәышәымпыл Афедерациа раԥхьатәи ахада Сергеи Багаԥшь игәалашәаразы, аха ачемпионат хымԥада ихацырктәуп" - иҳәеит иара.
Ареспубликаҿ амҵәышәмпыл алаҵәара шьҭаханы иҟоуп убри азы Афедерациа еиуеиԥшым ауснагӡатәқәа мҩаԥнагараны иҟоуп.
Ачемпионат еиҳарак амҩаԥгара изаҟәыҵыз ари аспортхкы ахь инеиуаз ахьмаҷхаз ауп. Ачемпионат амҩаԥгаразы ареспублика зегь аҟны акомандақәа еизганы еиндаҭлозароуп, уи азы иахәҭоу аԥара азоужьрагьы ыҟазароуп, иҳәеит Агәмаа.
АҞӘА, цәыббра 25 – Sputnik. Иҳаҩсыз уахыки-ҽнаки рыла COVID-19 азы атестқәа арҭеит 370-ҩык Аԥсны ауааԥсыра, урҭ рахьтә 88-ҩык рцәа акоронавирус шалаз аадырԥшит.
Урыстәылатәи арратә госпиталь аҟны акоронавирус злаз ҩыџьа апациентцәа рыԥсҭазаара иалҵит: 1958 шықәсазы ииз ахаҵеи 1936 шықәсазы ииз аԥҳәыси.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 42-а, рҭагылазаашьа бааԥсуп ааҩык, ибжьаратәуп - 28-ҩык. Аҟәатәи аинфекциатә хәшәтәырҭаҿы ирхәышәтәуеит акоронавирус зцәа иалоу 28-ҩык, урҭ рахьтә ааҩык апациентцәа рҭагылазаашьа уадаҩуп. Очамчыра ирхәышәтәуеит 9-ҩык, Гагратәи ахәышәтәырҭаҿы - 15-ҩык, урҭ рахьтә хҩык рҭагылазаашьа уадаҩуп. Тҟәарчалтәи ахәышәтәырҭаҿы - 8-ҩык апациентцәа. Аҟәа иҟоу амобилтә госпиталь аҿы - 64-ҩык апациентцәа, жәаҩык рҭагылазаашьа хьанҭоуп.
Аоперативтә штаб аҳәара ҟанаҵоит ауааԥсыра аҿкы рхы ацәырхьчаларц.
Акоронавирус иадҳәалоу ажәабжьқәа шәрыԥхьар ҟалоит абра>>
Ажьицәа-абџьарҟаҵаҩцәа рфестиваль Аԥсны раԥхьаӡа акәны еиҿыркааит. Уи цәыббра 24-26 рзы имҩаԥыслоит аетнопарк "Аԥсны" аҿы. Уи рхы аладырхәырц иааит аҭыԥантәиқәа рыдагьы, Иакутиа, Брест, Белгород, Маиҟәаԥ ақалақьқәа рҟынтәи аҟазацәагьы.
Хымш ирылагӡаны ажьицәа аиха дырҭәалоит, дамасктәии амоизака иаҩызоуи аџыр ҟарҵалоит, аԥсуа ҳәызбақәа, аҿыбџьар, ахҿақәа. Урҭ зегьы реиҳарак излырхуа Бырзышьха иҵхны илбааргаз 300 килограмм иҟоу аихамаден ауп.
Амаден аихамаҭәа алырхырц азы идыргылеит аихаӡырҭақәа ҩба, 1200 градус рҟынӡа ашоура ҭарҵоит.
Аҟазацәа рус арманшәаларазы ишьақәдыргылеит афрынақәа жәаба рҟынӡа, урҭ рахьтә ҩба уаанӡа ҳабацәа ишыҟарҵалоз еиԥш ахәы зқәу ацәала аҳауа ҭадыршәшәоит. Егьырҭ рҿы амца агаз ала ма афымцала аҳауа ҭадыршәшәоит.
Афестиваль аҟны зегь реиҳа азҿлымҳара зырҭаз аԥсуа ҳәызба акәхеит. Аҟазауаа шьоукы ргәы иҭоуп арҭ хымш рыҩнуҵҟа ҩба-ҩба, иара инеиҳангьы абџьарҿқәеи, иара убас итрадициатәу аԥсуа хҿақәеи рыҟаҵара.
Афестиваль аҟынтәи афотосахьақәа шәрыхәаԥшыр ҟалоит абра>>